정조 22년
戊午正月十一日辰時上御明政門朝參入侍時行都承旨徐邁修左承旨李勉兢右承旨李肇源左副承旨蔡弘遠右副承旨金啓洛同副承旨李海愚記事官洪奭周假注書呂東植記事官承膺祚金履永檢校直提學李晩秀檢校待敎李存秀以次侍立訖上具翼善冠衮龍袍乘輿出交泰門永淸門至明政門降輿陞座引儀分引宗親文武百官入就位典儀唱四拜百官行禮訖上命奏事諸臣陞殿領敦寧金履素右議政李秉模兼戶曹判書金華鎭行上護軍金持默行大護軍李敬懋禮曹判書李時秀吏曹判書沈煥之行大護軍趙心泰開城留守黃昇源刑曹判書趙尙鎭工曹判書趙鎭寬行護軍徐有大李書九禮曹參議李鼎德大司諫李尙度司諫柳畊應敎李翊模掌令鄭㝡成獻納朴吉源校理徐有聞持平尹涵副校理李羲甲林漢浩修撰尹悌東副修撰韓致應以次陞殿進伏履素秉模進前奏曰近日日氣寒溫不適聖體若何上曰一樣矣履素等曰王大妃殿氣候何如上曰一樣矣履素等曰惠慶宮氣候何如上曰一樣矣履素等曰久未承候元子宮氣候何如上曰好在矣上曰朝參爲之秉模曰向於長至日以元子宮僚屬事伏奉聖敎矣方當春煦漸舒睿學日就之時備員陪講不容少緩而殿下春邸時桂坊久任中故府使朴師亨故翊贊李灌安鼎福柳光翼故府使李謙鎭故侍直金憲行故郡守沈定鎭故縣監任靖周諸人外只有忠淸監司韓用和前牧使鄭日煥前府使李述源三人今雖更求無出其右外此則如前監役朴胤源南原府使朴知源淸道郡守申大羽長水縣監柳尋春或以學行或以操識爲世所推先以此七人令該曹啓下其中外任人竝爲內移時無職名人卽付軍職以爲分日迭陪參論講學之地何如上曰依爲之勸講之任雖重諸人之竝爲內移宜念邑民之事在京者可以分日陪講在外任人待下敎內擬而講筵入參須有定式儀節然後可以始之令內閣考據可行之例如節目樣啓下後令講學廳遵行可也出擧條履素秉模曰是年卽我慈殿母臨一國之四十年也我殿下之誠孝何歲不然何時不切而當是年逢此時飾慶揚美於萬斯祝之聖心伏想日倍一日薄海臣民莫不仰寶籌之冞隆欣盛會之獲覩而是日卽又我先大王勉回慈心命議縟禮之日也恭惟仁元聖后撝謙之德遠邁往牒而先朝達孝終格慈聽於母臨三十九年之元正以殿下善繼善述之孝値慈聖母臨四紀之歲揄揚德美豈待群請上號典禮宜亟擧行臣等率禮堂玆敢齊陳伏乞仰稟慈旨卽降成命焉時秀鼎德等曰自逢今年擧國臣民所以忭祝而顒望者實在於揄揚慈德賁飾慶禮今當元正朝會以輿情所同有此仰奏惟願勉回謙衷仰承兪音亟擧縟儀是臣等區區之望也上曰昔年辛酉卽仁元聖后母臨四十年而先朝以識慶祝崗之聖孝特擧上號縟禮於三十九年庚申惟今卿等之率禮堂陳請者情文典禮之所不容已者以予知年愛日之誠豈待卿等之言而尙此泯默乎三昨年乙卯卽我慈殿恰滿五旬之翌歲而時値慈宮周甲之歲合慶稱慶敢述先朝辛酉慶禮先行於庚申之故事以是今年則亦體先朝辛酉年仰承慈意之聖意姑不敢以縟禮疊聒慈殿也予心之酌量雖如此卿等之所請又如此當更以擧國顒祝之情備陳期於勉回慈心矣出擧條上曰事係莫重此擧條二度先爲書入而令政院取考辛酉年正月及九月日記以待可也履素曰三陽回泰萬品昭蘇我殿下親御正門百僚咸造維新之會慶祝益切如臣疾病摧頹躬値昌辰猥登前席實無一言之可以仰裨治化者不勝惶恧之私惟我聖上學貫天人知周萬物其義則明天理正人心其任則繼往聖開太平今日臣民之所仰望者固不在於三代之下而治不傒志俗不丕變中朝之歎屢發絲綸至若昨年歲初綸音尤丁寧而至諄切臣每讀憫近俗之難矯慨初心之多負予之所自期豈欲如斯而已之敎莊誦百回不覺感動于微衷噫殿下有此敎固是臣等之罪而臣愚死罪或恐聖明立志之堅固求治之誠篤終未及於古昔哲辟而自不免因循間斷之歎歲月迅邁功化晼晩若論轉移之幾正在獻發之初昔先正臣李珥之進言於宣廟每以立志二字惓惓敷陳者豈無所以哉伏願聖明留心焉上曰好矣出擧條履素曰臣每有區區所懷而未及仰陳矣朱子之言以爲今日之事第一且是勸得人主收拾身心保惜精神臣伏覩我聖明緝熙之學省察之工寤寐靡弛斯須罔間而至若保惜精神之方終有不可不深加聖念者我國文書本自浩繁諸司之出納八方之狀牘雖多有關係民國之事而至若稍涉閒漫者亦皆躬勞披閱到底部判件件物物曲費睿思樂此不疲之盛意臣固欽歎而第伏念聖人血氣有時而衰節宣頤養實爲要道伏願繼自今凡於機務酬應之際先以朱子所謂保惜精神四字留意受用是臣區區之望也上曰言甚好當體念矣出擧條履素曰元子宮尺衣漸長睿學日就此實我東方億萬年太平之基也竊伏惟祖宗朝保養元良之方規模之大條制詳悉固無愧於三代則按而行之燦然具備況今敦召荐加於宿儒筵敎又及於妙簡瞻聆所及孰不歡欣第伏見國朝故事及先正名臣之所論說授據古昔參以當今之易行勤勤懇懇條件非一今若就公私諸書而博考其必可用於今而大有裨於養正之功者次第施行于以仰答皇天之眷佑下副億兆之顒望則目下急先務豈外是哉愚忱耿耿敢此仰達矣上曰好矣出擧條秉模曰古之用人內外歷試所以考成績而收實用也殿下深軫時措之義乃於臘月大政京外侍從多敍外邑不但百里之增重庶見長吏之多良而第由今之法不變今之俗則官席未煖內移相續吏民俱困於迎送州郡將歸於凋弊反不如常調久任之爲愈是豈吏才有文蔭之別實緣治效有久速之異而然也伊日聖敎至及於規模之稍變臣實退而欽頌喜內外之俱重幸績用之咸試繼自今先擇侍從之選仍行外試之法隨其聲績周流牧守一如蔭制取其治最用漢家增秩故事由是而按方岳由是而超卿宰則損於治郡古雖有言優於理民何適不宜且念貢擧之法旣難猝復則科目用人勢雖使然往往有蘊席珍之美負公輔之望而不嫺功令之文潦到米鹽之間者如此等人待其治郡著績宜詔銓臣處以掄選之職以開推遷之階雖於遺逸之士進身稍間比諸科目中人何遽有遜此而簡擢則用人之路旣廣立賢之方無滯其有裨於實政實事恐不爲少旣非創行新制卽是依倣古規伏乞深留聖意焉上曰好矣出擧條秉模曰能以禮讓爲國乎何有聖人之明訓化俗之權輿也虞廷相推庶績咸熙晉卿皆讓數世永賴苟欲抑躁競之習莫如崇禮讓之風今之巽章卽讓賢之遺規轉成備文之虛套未見敦禮之實益此豈古人崇讓之本義也哉大抵人情莫不欲讓於賢而己之賢亦著推於能而己之能益顯此自中人自好者而言在其人縱未必盡出於彦聖若己之心在國家實受無窮之益而所謂擇尙書所讓最多者而用之是爲八尙書共選一尙書詳於臨缺今主者之選八尙書也者誠切至之言也凡通謝章之職雖難一一擧代反致汗漫先從六卿之峻秩方面之重寄而試之則不但賢能之畢擧儲用不乏抑可見擧之者之賢不賢能不能耳區區愚見嘗竊以爲古今之所異宜者制度也古今之所同然者人情也情有同然則制無異宜且況此法不過因辭牘而寓薦法其擧也簡其聚也翕有何古今異同之可疑哉雖然事旣稀闊語近迃妄非敢曰可施實用旣有素懷敢此仰陳以備芻蕘之擇亦願留念焉上曰卿言雖有意見古今異宜自代之法有難遽議然如故參議金若行之不拘俗習者猶以堂下薦人雖不設法定式如有欲爲者亦何必禁之乎出擧條仍敎履素曰言果好矣領敦寧以爲如何履素曰驟聞雖若迃闊其意則甚好矣秉模曰人道莫先於孝悌民本惟在於力田苟其孝悌而又力田也雖無經濟之具黼黻之需可以善一鄕之俗勸一鄕之農足備三老之遺義以聖朝敦俗重農之化何患十室之無其人而只緣俗吏昧爲治之本善人無興勸之效士惰其行民棄其業邪說之橫流恒心之不保未必不由於此矣式年孝烈之登聞卽所以樹風聲而勵名敎也夫以孝烈之身後旌贈尙可以助成匡直輔翼之政況以在世之孝悌力田特被表異之典則其爲觀感而興起者又當如何哉誠願勉飭諸道採訪鄕論明知其兼有孝悌力田之實然後報于道臣每式孝烈登聞時同爲修啓不必煩以官職或遣長吏優禮或賜牛酒勞問俾作鄕黨之綱紀明示子弟之標準則西京之治豈獨專美於前而篤厚之風想必流覃於後亦乞留念焉上曰好矣出擧條秉模曰遺棄兒收養之節諸道自當久益惕念而賑邑行乞兒留養尤是淪浹之盛典蓋外方乞兒稍異於都下行乞之以此爲業者誠心留養可作有用之民豈非所以對揚曲遂之至意乎申飭兩南着意奉行俾有拯濟之實效何如上曰依爲之出擧條秉模曰慶尙監司李亨元狀啓稍實邑中醴泉等歲前救急飢口穀數開錄成冊上送事判付內醴泉亦在救急之中而該倅方以就理上來該邑民事切悶此亦爲民之擧不可闊狹而出場之際民將誰救明日登筵時稟處事命下矣取見完伯狀本則該郡守權偗前任咸悅時憑藉賑資擅賣公穀廉價立本恣意反弄云此等守令不可責以賙賑之政爲先罷黜卽速差代下送何如上曰依爲之令該曹口傳差代當日給馬下送可也出擧條秉模曰全羅監司李得臣啓本光陽前縣監韓師鎭勒買奴婢口數更爲究査事判付內眞所謂問牛喘勒買平民猶屬餘事名以朝令如許至幺麽至瑣屑之擧屢煩飭敎番番加現又爲更査不知隱漏幾口伏在何處現發道臣守令事果何如問于卿等事命下矣啓下行査何等嚴重而一査再査隨輒加現若能自初嚴査則豈有如許猥屑之擧乎該道臣所當論罪而以向來査事姑在待勘中處分之前因他事請勘有所不敢地方官光陽縣監李鍾淑爲先罷黜令該府拿問重勘何如上曰與査官無異待麥秋捧傳旨可也出擧條秉模曰諸道狀啓之稟處者當於後日以草記爲之矣上曰唯上曰吏判出去擬醴泉口傳望以入可也煥之承命出上曰藥房提調當爲參班而大臣承候時何不同爲進前乎肇源曰方待令而非入診日次故未及進前云矣上曰雖非日次卽是殿座旣已來待則不爲承候豈成事體乎仍命書榻敎曰當該提調罷職邁修曰臣俄纔承牌草紙未及待令矣上曰都憲重任豈可數易而殿座時承旨不可不備員故有此下批矣旣爲承旨而不持草紙云者誠駭然矣仍命書榻敎曰都承旨徐邁修罷職邁修退出履素曰幸行時出宮前一日申時例當結陣而留都留陣之同時擧行恐有掣礙之端故敢此仰達矣上曰留都所申時結陣卿則在留都所出宮初嚴前先詣留陣兩營軍都領所待大將入來卿則還住信地可也出擧條履素曰今番幸行時旣承留都之命又伏奉出還宮留陣大將江頭陪扈往還間代領之命而各有領率處所稍異事勢不無難便故敢此仰達矣上曰依梨峴屛門作路時例爲之已有知委依此爲之而其間別將一員以秩高者作窠差代權領軍官可也出擧條上命大臣就座華鎭曰外邑上納俱有定限而挽近以來率多稽忽每致愆期各該道臣若能申明考還之法則可無中間稽滯之弊至於木品之麤劣前後申飭固何如而漸不如前終無實效今年則或有上納過限升尺麤短之事自臣曹依事目草記論勘之意各別申飭於諸道何如上曰依爲之出擧條敬懋曰訓鍊院節目中能麽兒堂上依通編所載新舊條論三營中軍例兼本院實都正一體兼差以爲輪回考講事啓下而都正之不兼三營中軍中一窠之時絶無而僅有當初論定時臣等之意以爲該堂之或三或四宜隨中軍之兼與不兼而加減而已矣訓鍊都正申大謙以兼帶訓局中軍之故拘於該堂疊兼之制改差中軍之意兵判筵奏蒙允本局中軍已爲出代而第伏念都正自是首亞將之實職使不得兼帶則揆以官制恐似掣礙自今以後都正兼中軍之時則能麽兒堂上以三員施行何如上曰依爲之當初兵判所奏難免不審推考可也出擧條時秀曰今番幸行時宗廟景慕宮先告事由二月初一日朔祭兼行事命下矣祝文中措辭添入之意分付藝文館何如上曰依爲之出擧條時秀曰來二月初九日景慕宮春享大祭親祭旣有成命矣齋戒單子卽當修正以入而散齋日子在於幸行還宮前有不敢循例修入故敢此仰達矣上曰當別下傳敎矣出擧條仍命書傳敎曰大享不卜載於禮經爲所重處行禮以致大享齋日之相値則退以中旬者於廟享猶當然況宮享乎景慕宮春享大祭以中旬內擇日事令該曹知悉書九持備局公事進前上曰公事則待後稟處可也上曰諸宰中無奏事之人亦爲陞殿何也肇源承命問諸宰奏曰以備堂故陞殿云矣秉模曰今日朝參時二品以上中行上護軍金持默刑曹判書趙尙鎭工曹判書趙鎭寬行大護軍趙心泰行護軍徐有大無奏事而陞殿有失朝儀一竝施以罷職之典何如上曰依爲之出擧條上曰朝參體貌何等嚴愼而旣非次對則備堂之竝爲陞殿誠駭然矣諸道狀啓例不得於朝參稟處則以備堂陞殿云者是豈成說乎雖常參除非特敎則未嘗兼行次對而曾於丙申左相以爲經筵之兼行次對近於占便云爾則而況朝參是何等大朝會乎卿宰之昧例猶且如是則他尙何說秉模曰諸宰事誠駭然矣肇源曰今日筵席坐次排設旣多錯雜鋪陳待令亦甚苟艱擧行極爲駭然進排之貢人自本院査出嚴治當該排設司鑰令攸司科治何如上曰依爲之出擧條昇源曰本府分奉常之設置已久每年西籍田所納粢盛穀外各邑所納果品皆奉藏于分寺齊厚兩陵本府社稷文廟各祭享祭需自分寺封進則體貌自別而旣無監守之官員只以鄕中庫任兼管故事面苟簡典守疎虞甚未安也今若別設奉常分官二員爲經歷敎授例兼之銜使之恪勤奉職則分寺始有規制典守自當勤嚴而事係官制變通令廟堂稟處何如上曰經歷與敎授分檢分太常分掌苑署之事可也出擧條書九曰堤堰修築勸農之要務而近日爲守令者每於此等事全不致力流來案付之處漸入奸民之冒耕遂作吏鄕之隱結而無意査正一味任他雖以湖南右沿言之如金堤萬頃等邑數百里平野卽是自古灌漑蒙利之地而比年以來到處陂塘日就堙淤少遇旱乾輒判歉荒實有乖於務本備豫之義朱子嘗因浙東之飢力請募飢民興水利目今兩南賑事方始稍待春和之後抄出丁壯飢口勿拘恒式優給口糧又以附近田主另付還案量給別巡凡境內堤堰之可合修築者使各其守宰躬自董飭按驗長廣次第疏濬而飢民役糧賑簿磨勘時許令一體會減則劃下元數之外所費雖或稍加飢氓之資活農民之有賴一擧而兩得其爲便益不但一時賙賑之比也以此意另飭兩南道臣使之着實擧行後修築庫數會減穀數竝爲修成冊報本司以考勤慢似好故敢此仰達矣上曰依爲之出擧條上曰諸宰罷職人中時帶將任者竝令親納密符可也持默等以次親納上曰密符親納之時院隷呼望甚不成樣注書若能檢飭則豈如是乎仍命書榻敎曰當該實注書事過後拿處又命書傳敎曰將臣出代間壯勇大將則前大將鄭民始兼察禁將則前大將申大顯兼察摠戎使則前摠戎使李邦一兼察捕將則他邊大將兼察勉兢曰將臣出代間壯勇大將則前大將鄭民始兼察禁將則前大將申大顯兼察摠戎使則前摠戎使李邦一兼察捕將則他邊大將兼察事命下矣兼察壯勇大將鄭民始兼察禁衛大將申大顯兼察摠戎使李邦一兼察右邊捕盜大將柳孝源竝卽牌招聽傳敎何如上曰依爲之出擧條煥之持醴泉郡守口傳望進前肇源曰吏曹判書亦當入於現告中云矣上曰然則添入可也仍敎秉模曰吏判何爲同入於現告秉模曰吏判則以爲雖有所奏之事當初昧例則與諸堂無異今若以奏事之故不入現告則便歸欺心之科故不敢不同入云臣以此言爲是矣上曰旣有所奏何必如是雖以已奏事之諸宰言之至若戶判則年老鍊熟似諳此例而其餘諸人亦安知其不歸於昧例乎吏判之自求同入誠爲過當現告則拔之仍令陞殿可也仍命書傳敎曰重臣旣以奏事陞殿則自求同入於現告處義太過吏曹判書沈煥之從重推考上曰承旨前望單子入之待下批先入侍後謝恩出榻敎命三司進前尙度等進前上曰啓辭只擧末端可也尙度畊翊模㝡成吉源有聞涵羲甲漢浩悌東致應曰請寢罪人鄭致達妻出置城外之命依前還發配所亟令王府快正典刑上曰不允出擧條尙度等曰請物故罪人德相亟施孥籍之典上曰不允出擧條尙度等曰請逆賊尙喆追施孥戮之典上曰不允出擧條尙度等曰請亟寢昧爽以後申禁之命仍許捧入未徹之章以下十五字刀削尙度畊㝡成吉源涵曰請遲晩後物故罪人啓能亟施孥籍趾賊等凶種快施邦刑獻遂設鞫得情上曰不允出擧條尙度等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑上曰不允出擧條尙度等曰請物故罪人國榮亟施孥籍之典上曰不允出擧條尙度等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條尙度等曰請承款後物故罪人九宗亟施孥籍之典上曰不允出擧條㝡成涵曰請寢李汝節定配之命亟令王府嚴覈取服施以當律上曰不允出擧條㝡成曰王者之瑞農年爲上而天心之降康亦由君德之召致惟我聖上二紀光臨一念願豐登穰屢驗於前歲祥應竝臻於獻發臘前屢白新元好雨俱是大有之徵而況復太社親祼而雨雪之天忽朗黍稷升馨而鼎鳴之響輒應神人交感牧夢可占且伏覩元朝頒下之綸音誕示祝豐之至意繼之以田畯保介之責勉飭于方伯守宰之臣爲吏者孰不精白而奉承爲民者孰敢惰游而不昏哉然而修稼器卽田功猶是董飭之常政耳若夫虔誠對越孚格上穹風雨時而陰陽和年穀登而民物阜惟在殿下方寸之天耳一政令一慮念之間或未上協於天心而反致下拂於人情則休徵曷以時若歲功何由用成乎臣固知廈氈涓濩之中非忽於宵旰寅畏之念而顧今新元茂對之政不專在於勸飭農功而已伏願益勉聖心仰答天休以爲目下致豐之本焉上曰當留意矣出擧條㝡成曰聖王之治法俱載春秋而春秋之大義懲討爲先惟我聖上後夫子而亦一夫子二紀間治猷政謨動合乎二百四十二年衮鉞之旨而固已權衡於心法日星乎義理矣乃於筆削之編益闡發揮之功校證傳註刪繁就簡經旨由是而益明大義因此而愈彰其爲羽翼於麟經大矣雖然空文取法莫若實政之做去春秋之所嚴者懲討而今日之懲討行乎否乎春秋之所闡者義理而今日之義理明乎否乎明義錄一書是亦我東之陽秋而是書之出今已二十餘年亂逆迄未盡討彝倫尙未大闡狃習漬染禍源轉滋義理則漸杜晦矣人心則益陷溺矣如是而尙可懼亂逆乎亦能做一治乎昔宋臣胡安國撰進春秋傳而其意蓋深矣顧今王綱之解紐殆甚於宋室之曩時而我殿下表章是經蓋亦有聖意存焉請法春秋之法而闡明義之義亟擧懲討以嚴王章上曰依啓出擧條涵曰人主一身爲四方之極上自朝廷下至閭巷莫不仰視而取則焉況我元子宮方當就傳早敎之方先入爲主培養之道濡染爲大自服食言動以至凡百事爲莫不視殿下爲法殿下於此政宜益勉自修之工克臻至善之誠使所見所聞無一不出於正然後可以爲貽燕之道而顧今聖志未徯治化未隆仁恕寬容好近於姑息憂勤惕勵或涉於叢脞好惡旣定而用舍猶有相混義理已明而奸細尙多傍伺以至民俗澆漓朝象骫骳其爲聖政之累不但一二而已苟使元子宮視此而爲常度之當然則豈不有欠於哲命之貽乎昔我世宗大王常曰莫若無過以敎東宮此實出於聖祖以身敎之盛意而爲今日殿下之所當柯則伏願繼自今凡於動靜隱見之際政令施爲之間克祛所以爲累於聖政者一以至善爲準俾作敎養元子之本領基址焉上曰言甚好當體念矣出擧條涵曰從古人臣之進言於君者莫不以澄治本源爲第一等事此雖似乎吾儒常談而求其本則外此而欲言治者皆苟矣人主苟於端本出治之地若不先祛一箇私字則根本不立敎化不行然所謂私者豈必聲色貨利之謂哉一念之不得其正一事之或有所偏則已不合於天理之公而流入於私殿下於典學之工未嘗不極用力於治心克己之方而但於恩愛過處或不無偏係之私懲討之義每歸屈法釁孽之蹤亦編朝籍旣往之事尙切驚心方來之戒尤宜猛省自古爲學者每患其私意難祛至譬於猛將之鏖戰又曰克己須從性偏難克處克將去請殿下益加省察之工深軫警惕之圖天理則必充其量私意則必祛其根使此心粹然一出於正而爲萬化之本焉上曰依啓出擧條涵曰廉恥名節卽所以培植士風維持國脈而近日士大夫弁髦此箇道理世無輕爵祿之人朝多患得失之輩勢塗名場惟恐或後曲謹小廉亦自不修甚至筵駁袖彈看作尋常公車白簡已塗耳目而留中不下則佯若不知古人所謂從他笑罵好官我自爲者不幸近之矣又況十數年來民志不壹異言橫騖依違營苟之徒不識義理之爲何物名檢之爲何事而東西鑽刺左右顧望潛售龍斷之術者又從而闖乎其間此則其宅心之鄙賤反不如索性者之堅守一轍也臣於再昨冬以臺職猥登筵席略陳張四維之說特蒙聖上之允兪而式至于今人志益渝此果習俗已痼莫可救起而然歟古人云君上不言命聖人不言時誠以挽回世道係乎人君之造化故耳請更加聖慮奬勵廉防俾有於變之效焉上曰依啓出擧條涵曰版籍有國之大政朱子以開落丁口推割産錢爲治縣八字之法蓋古之圖籍之法每戶先錄人丁次錄田産丁以徵徭産以定役故凡係賦役無不均平者此也我國籍法本多疎略而及至近年民僞日滋締結里任圖避丁役者率多有戶而無籍若其戶口減縮則輒作虛戶以充漏落之實數且如昔日百家之村今餘十家而猶徵百家之徭舊時十戶之里今或百戶而只應十戶之役以致多者益多少者益少而無所變通者間多有之大抵今之民弊有三不均焉軍政之不均也糶糴之不均也戶役之不均也而要其歸則莫不受病於籍法之紊亂朝家自昨年雖有別般申飭而臣聞邑倅之奉行者不過委之里任實無査櫛整飭之效殊甚痛駭請更加嚴飭於各邑守宰躬親摘奸先整版籍仍以按籍分排俾祛三不均之弊焉上曰依啓出擧條涵曰目今還穀之弊爲生民切骨之怨者其端不一而間有急急矯革者各道監兵水營有自營辦立之還穀而其數夥然斂散之節一委之營裨營校取其耗而爲渠輩所用故以此爲利己之資率皆自渠主管而邑倅則初不干涉於是而濫捧之弊耗縮之患視他穀尤甚而民生偏受其害今若使此穀不係於裨將而付之邑倅句管出納一依元還例則庶無稱冤之端請令廟堂行會各道巡營及兵水營以此嚴飭施行焉上曰依啓出擧條涵曰營主人還穀之稱他道則無之而惟湖南有焉蓋管下諸邑官隷之往來於營門者率皆取食於營下主人而每歲各其邑出給還穀以償其費則營主人作錢而去留其剩餘若干錢分給民間而及秋則以穀收之此蓋無異於立本而其弊則尤有甚焉未知此事創自何時而今則劃給之數轉轉增加少者二三百石多或至於四五百石其貽害於生民莫此爲甚請令湖南道臣各別嚴禁俾無如前之弊上曰依啓出擧條涵曰獄訟者王政所宜審愼而不可有一毫偏私者也雖以昨年具家山訟事言之具宅遠私掘之罪固有當律而具義元平土壓葬於傍祖山之說發於訟庭登於文報而及其行査論啓也只勘私掘之罪不擧壓葬之由事實掩而不章聽斷偏而不公使抱冤者莫伸有罪者倖免公議拂鬱物情不服請京畿監司李在學從重推考使地方官更加明卞俾訟理平而査體嚴焉上曰伊時因更煩之近於未安置之者畿伯別無問備之端矣出擧條涵曰咸悅縣監金濟萬本以麤薄之類兼有鄙瑣之行居官不法已難枚擧而今以稅米一事言之本縣聖堂倉例捧七邑稅大同而昨年春捧上時稱以精捧篩米點退米價由是登踊而每石以五兩六錢勒捧於民仍作肥己之資稅米則以還米及所嘗私貿者換納彌縫闔境呼冤傳說狼藉蓋昨年春承再昨年大豐之餘未直至賤而設計捧錢至於如此之多如許貪鄙之類不可置之字牧之任請咸悅縣監金濟萬爲先罷黜令王府拿問重勘上曰依啓出擧條涵曰陽智縣監申夔相人器憒劣見識卑下居官施爲罔非取侮見譏之事而適有邑民浪得獲銀之說訛傳至及於官府則捉囚其民人使之輸納所得之銀一月牢獄屢施杖訊以致民之子訴冤于巡營而自巡營發關詰責則乃以將欲屬公輸納度支之說張皇爲辭登諸報牒其爲聽聞之所掩鼻姑不暇論貽辱佩符之列誠莫甚焉如此之人不可一日俾居於民社之任請陽智縣監申夔相施以刊去仕版之典上曰依啓出擧條㝡成涵曰新除授掌令朱重翁時在咸鏡道咸興地請斯速乘馹上來事下諭上曰依啓出擧條尙度畊吉源曰請金甲島爲奴罪人克觀更令王府嚴鞫得情快正王法上曰不允出擧條尙度等曰請逆賊尙魯亟施孥籍之典上曰不允出擧條尙度等曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌上曰不允出擧條尙度曰今日卽新年元月之大朝會而政是殿下體元履端之期也殿下以堯舜之姿篤周孔之學朝夕進修之工固非一二淺說所可仰勉而第念聖人之學必貴乎中節雖良謨善政一有所過則無異於不及矣殿下寬仁之過而忽懲討之義則有欠於扶陽抑陰之謨勤勵之過而失保嗇之方則實違於君逸臣勞之範其所過節雖是些兒分數而論以聖學之極工所損非細矣請益懋聖工克體思傳發皆中節之訓必使動靜語默無或有過差之失以爲治平之基焉上曰依啓出擧條尙度曰寶籙無疆歲籥重新元子宮睿齡漸長八域延頸之類普均攢祝之忱而伏況懿質天成睿學日就溫文之譽洋溢區宇宗社之慶豈有大於是哉仍伏念昨年以來雖已出就外傳逐日開講而尙未行入學之禮故接賢之道常恨員太少而時太闊今若博選端良之士略備僚屬更日直宿晝講夜對恒侍書筵則雖在入學之前揆以典禮無所不可而其於薰陶德性成就睿工之道大有所助臣謂下詢大臣禮官選置賢僚以裨睿學宜矣上曰所奏好矣當留意矣出擧條尙度曰春秋一書聖人經世之大法列聖朝尊尙是經式年會試則竝考春秋講監試終場則亦出春秋義故士皆致力先輩名碩亦多明於春秋以成其治平輔弼之功者乃自百餘年來講與製俱廢春秋爲士者荒廢是經初不展看雖老師宿儒亦未免矇眛聖人親筆只有易翼與春秋而群經之中獨此一書久爲塵埃中束閣之資豈不慨然哉惟我殿下慕孔聖一統之義追宣廟未了之工表章遺經纂成新本經傳則立綱分目圖註則起例擧要大聖人筆削之蹟於是復明朱夫子綱目之書到此益光猗歟盛哉第念凡人之性苟無勸課之政必有廢抛之患今殿下雖已新開印本嘉惠來後而若不試之科擧則士之得新書者必將但看其傳而決無致力經文之理又將如前矇眛矣講經則七書之上勢難更添而至於監試終場之間出春秋義別無更張之弊而自有講習之效矣尊君父討亂賊闢邪說正人心乃是春秋之宗旨而皆爲當今之切務士若講習於是而得以領會此箇道理則豈不補於世敎哉臣謂自後次監試初試間出春秋義使新編之經爲家講戶習之書得有需世之實焉上曰依爲之出擧條畊曰我朝取人專以科目而式年大比尤重於諸科然而近日科場之弊莫甚於式年速構早呈便成難醫之疾場屋之紛拏士習之浮薄不一其端而最是文體之關於治敎何如而先人呈券以冀僥倖故做文之際不能聚會精神只得說去皮膜草草構出忙忙來呈語無漸次篇不圓全非但文體之不成有非晠世之聲音猗歟我聖上特下定時之法以爲丕變之方三時之限可以各盡其才取晩之法可以克拔其尤文體則取其舒緩筆法則求其典實此誠振文風革科弊之一大關棙也第念主司之臣不能遵奉而對揚時之早晩無常文之取捨各殊諸生眩於適從成典幾於廢閣辛亥以後飭敎何如而不能無如是之歎矣今當會圍卜日試士不遠請申命攸司益修科條永爲遵守之地上曰依啓出擧條畊曰爵秩聖人所以御世用人之權衡也名器是重則官方尊而人以爲貴名器或輕則官方淆而人不知榮故繁纓雖小而聖人是惜弊袴非貴而明君猶藏惟名與器之不可不愼惜也明矣方今聖化郅隆世躋壽域家有胡耇之祝人多期頤之齡每以尊老之道輒下校年之資太平賁飾於斯盛矣且或値歉荒民有捐財而補賑則式遵舊典必下空名之帖以賞之朝家德意至重且大而第念民情之奸僞日以滋甚因是而或有冒年而受職罔功而沾賞年非七旬而已帶僉樞之銜家有十包而便得郞廳之號至於外邑則十室之村金玉居多以是而謀免軍丁以是而凌蔑等威又或有圖占實職之階濫蒙貤贈之典孫名不離於吏籍而祖職則該司佐貳也子役尙係於奴案而母號則貞淑夫人也名器猥雜莫此爲甚請自今以後高年應施之資歉歲當行之賞外一切禁斷以杜濫觴之弊焉上曰依啓出擧條翊模曰臣有區區所懷敢此仰達矣弘遠曰三司奏事自有次序而應敎李翊模徑先進伏於諫臺未畢啓之前事體所在極涉未安推考何如上曰依爲之出擧條吉源曰言路閉塞莫近日若也糾繩之言尙矣無論官師之規寂然莫聞居臺閣者以諱言爲妙計任言責者以含默爲能事臺銜一縻擧懷逡巡之心故紙謄傳率多廢閣之日此固群下不忠之罪而苟殿下克恢聽納導之使言則亦豈無敢言之人哉前後臺臣之疏或少涉於時諱則已呈而還給者有之或不槪於聖心則日久而賜批者有之彈駁之言疑以挾雜截直之論因或見斥雖無拒人之色有欠虛己之量惟是之故出入三司者惟以唯諾爲主未見謇諤之風遂至公議不行義理漸晦言路閉塞其害至此寧不大可寒心也哉請殿下深留聖意恢張言路俾公議行而義理明焉上曰依啓出擧條吉源曰升學之設蓋所以勸奬多士作成人才之方也近日以來俗習澆漓士趨敗壞泮庭庠試便成爭奪之場文體筆法務爲新奇之論左右圖囑奔走躁競之習適足以壞人心術喪其廉恥者已極寒心甚至試門洞開而出入紛紜科庭已空而呈券絡續每一榜出物議譁然而主試者恬不爲怪爲士者晏然無恥夫升庠卽士子較藝之始場屋發軔之初而其所慣習者不過是經營僥倖而已則其畢竟所成就者亦不過紛競躁進而止左諭善臣尹得孚之爲泮長也陳疏請罷者眞的確之論也今若因循舊套不思矯革則今年不如去年明年又不如今年其終也將至於俗習漸壞士趨益渝不可救止而後已請革罷升學以正士習上曰不允出擧條吉源曰戢盜之政卽歉歲之所不可忽者也方當災年又値窮春閭里竊發之憂道路剽奪之患尤宜伺察而近聞湖西道中有刃剚官吏劫奪公貨之變云湖西如此他道可知請申飭各道鎭營各別詗察俾絶剽掠之患上曰依啓當該帥臣爲先越俸五等可也出擧條吉源曰營閫各有分掌體統自來嚴重除非軍務事則閫帥之不得直罷守宰載於法典而去冬前南兵使曺允精之論罷北靑前府使申大尹也初不關由於監營間道馳啓者擧措極其狂妄聽聞莫不駭愕本事虛實姑舍是其冒法侵官之罪不可以廟堂之請罷而止且以道臣事言之一任劻勷之習不論擅恣之罪者揆以事體極爲罷軟其何以鎭撫一路彈壓列邑乎後弊所在不可置而不論請前南兵使曺允精爲先施以刊削之典該道臣李鼎運亦施譴罷之典上曰兵使則罷職足矣道臣則果有巽軟之失爲先從重推考可也出擧條仍敎秉模曰臺臣所奏大臣以爲如何秉模曰狀啓之間道上送誠爲駭然而若以一守令事重勘帥臣則事面亦如何故昨日草記亦不深論矣上曰然矣翊模曰天下萬事必須堅凝而然成我東民俗本自柔善而喜動柔善則不能耐久喜動則好爲繹騷聞一政敎未論利害之究竟而先自疑難遇一事功無問便否之何居而不肯樂趨推此類言之爲民則不安土著爲兵則不堪敵愾爲農則不能力田讀書爲士則不勝其浮論居官任職則不勤於職事大抵無統紀之甚也上之人亦不得不隨而作輟以適其宜由今之道而無變今之俗則雖欲善治而胡可得也史稱諸葛武侯所至營壘井䆴圊溷藩籬皆應繩墨蓋蜀人輕故以堅用之我國先輩亦有言治國規摹當以嚴重爲主其說甚長蓋有見乎此也雖以年前關西戶布事言之幾成而旋罷是不過道臣動於浮議而然耳如是而甚事可做加髢之禁雖屬微事而當初若不可行行之旣久乃見其效祛奢而省弊此則持之不變之驗也伏惟殿下有高世主之心當大有爲之會秉執義理二十年如一日此誠群下之所欽仰贊歎而第至今治不徯志者此殆由於民俗之牽礙而然也易曰聖人久於其道而天下化成臣敢以堅凝二字爲矯俗之方伏願聖明留心焉上曰爾言甚好當留意矣出擧條翊模曰臣伏覩我殿下敬天法祖恤民勤政此誠帝王之盛節千一之嘉會上可以陶鑄三代俯可以就漢唐之小康而顧無以承佐對揚人才眇然常若有中朝之歎夫才未嘗儲養而猝然求之用之各得其當無是理也且才不借於異代而畢竟用當世之才而已焉則無寧及今而講其儲養之術猶未晩也才有大小偏全大者全者及傑出尤異者固未易議到而至於小者亦不專一則不成也不諳練則不熟也工必十分用力而後通事必十分經歷而後知方今所患患無解事人解事者便是有才者天下之事變無窮而欲以不成不熟底人彌綸之雖百執事之末其能如意乎舜命九官人各一官而今也則周流而無不可漢立五經博士人專一經而今也則盡通而無所礙若然則官之多曠固也學之不精固也學之不精也故不得發一議於軍國之事官之多曠也故未免委百事於胥吏之手此甚可歎也然而今若限之以九官之法律之以專門之學則古今異制誠亦膠固而難通得其意而善用則蘇軾之策久任大司農京兆尹之說是也湖學之制各治經義治事兵民水利之說是也要使學者皆爲有用之學仕者皆爲有用之才而功令中策問所以試士之抱負也另飭掌試之臣其所發難拈問不必夸多鬪靡專尙浮華而務爲講究於實用如漢之南北軍制鹽鐵議耿壽昌常平倉董仲舒限田趙過代田及唐之府兵租庸調兩稅法及我之五衛量田糶糴沿革源委得失便否如此等事發爲題目而問之苟有可觀倣賢良之制策之再三必得其實如此則士必專工於有用之學而眞才者出矣且爲吏者不可不習於律令西漢之人才率由是進而其優者以經術潤飾吏事出而爲良二千石入而爲賢公卿此曷可少哉唐虞之法亦不過曰敷奏以言明試以功雖以蕭望之之經術亦必待歷試於民事臣故曰才必專一而後成事必諳練而後熟也此亦養才之一端也伏願聖明留神焉上曰依爲之出擧條上曰守令有闕之代令該曹口傳差出當日下送出榻敎命書傳敎曰政官牌招開政左通禮跪啓禮畢上乘輿由永淸門入交泰門還內諸臣以次退出